**H O T Ă R Â R E**

**privind constituirea dreptului de administrare**

**asupra unei părți din imobilul, proprietate publică a Judeţului Cluj,**

**situat în Municipiul Cluj-Napoca, str. Ludwing Roth nr. 19-21**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 245 din 10.12.2021 privind constituirea dreptului de administrare asupra unei părți din imobilul, proprietate publică a Judeţului Cluj, situat în Municipiul Cluj-Napoca, str. Ludwing Roth nr. 19-21, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 33.110/2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 44527/10.12.2021 şi Avizul cu nr. 33.110 din 14.12.2021 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de adresa Ministerului Afacerilor Interne - Agenţia Naţională Antidrog, prin Centrul Regional de Prevenire, Evaluare şi Consiliere Antidrog Cluj, înregistrată la sediul Consiliului Judeţean Cluj cu nr. 33.110/2021;

Luând în considerare prevederile:

* Hotărării Consiliului Județean Cluj nr. 191/2014 privind aprobarea Strategiei Județene Antidrog pe perioada 2014-2020 și a Planului de acțiune pentru implementatrea acesteia;
* Hotărării Consiliului Județean Cluj nr. 119/2017 privind aprobarea Planului de acțiune pentru implementarea Strategiei județene antidrog la nivelul Județului Cluj, pe perioada 2017-2020;
* Hotărării Consiliului Județean Cluj nr. 43/2019 privind aprobarea Protocolului de colaborare între Județul Cluj și Agenția Națională Antidrog;

Luând în considerare dispozițiile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu dispozițiile:

* art. 173 alin. (1) lit. c) și alin. (4) lit. a), ale art. 108 lit. a), ale art. 297 alin. (1) lit. a), ale art. 298 lit. b) și ale art. 299 - 301 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 867-870 din Legea privind Codul civil nr. 287/2009, republicată, cu modificările și completările ulterioare;
* Legii privind prevenirea și combaterea traficului și consumului ilicit de droguri nr. 143/2000, republicată, cu modificările și completările ulterioare;
* Hotărârii Guvernului nr. 784/2013 privind aprobarea Strategiei naționale antidrog 2013-2020 și a Planului de acțiune în perioada 2013-2016 pentru implementarea Strategiei naționale antidrog 2013-2020;
* Hotărârii Guvernului nr. 461/2011 privind organizarea și funcționarea Agenției Naționale Antidrog, cu modificările și completările ulterioare;
* Ordinului Ministerului Administraţiei și Internelor nr. 52/2012 pentru aprobarea Regulamentului de organizare şi funcţionare al Agenţiei Naţionale Antidrog, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă constituirea dreptului de administrare, în favoarea Agenţiei Naţionale Antidrog, pe o perioadă de 5 ani, a etajului II din imobilul situat în Municipiul Cluj-Napoca, str. Ludwing Roth nr. 19-21, aflat în proprietatea publicã a Judeţului Cluj și administrarea Consiliului Județean Cluj, identificat în Cartea funciară nr. 335075 Cluj-Napoca cu nr. cadastral. 335075-C1, cu o valoare de inventar de 1.276.042 lei, pentru funcţionarea Centrului Regional de Prevenire, Evaluare şi Consiliere Antidrog Cluj-Napoca, precum și a Centrului Județean de Prevenire, Evaluare şi Consiliere Antidrog Cluj, începând cu data de 10.01.2022.

**(2)** Predarea-primirea părții din imobil se realizează, pe bază de proces-verbal de predare-primire, în termen de 10 zile lucrătoare de la data comunicării prezentei hotărâri.

**(3)** Se emite acordul proprietarului-Judeţul Cluj– pentru înscrierea în evidențele de cadastru și publicitate imobiliară a dreptului de administrare constituit conform alin. (1).

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia de Administrare a Domeniului Public și Privat al Județului Cluj.

**Art. 3.** Prezenta hotărâre se comunică Direcției de Administrare a Domeniului Public și Privat al Județului Cluj; Agenţiei Naţionale Antidrog-Centrul Regional de Prevenire, Evaluare şi Consiliere Antidrog Cluj-Napoca, precum şi Prefectului Judeţului Cluj şi se aduce la cunoştinţa publică prin afişarea la sediul Consiliului Judeţean Cluj şi postare pe pagina de internet „www.cjcluj.ro".

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 240 din 21 decembrie 2021**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară.*